b'\n_START_ARTICLE_\nBj\xc3\xb8rnebu\n_START_PARAGRAPH_\nBj\xc3\xb8rnebu er en g\xc3\xa5rd p\xc3\xa5 \xc3\xb8ya F\xc3\xb8ynland i F\xc3\xa6rder kommune i Vestfold. Den befinner seg omtrent midt p\xc3\xa5 \xc3\xb8ya._NEWLINE_Navnet kommer fra norr\xc3\xb8nt Bjarnabu\xc3\xb0ir eller Bjarnarbu\xc3\xb0ir, hvor f\xc3\xb8rsteleddet er mannsnavnet Bjarne eller kanskje Bj\xc3\xb8rn, og det andre leddet er ordet bu\xc3\xb0, som betyr \xc2\xabbod/bu\xc2\xbb. G\xc3\xa5rden m\xc3\xa5 alts\xc3\xa5 stamme fra ei tid hvor det bare sto fangstbuer der. I R\xc3\xb8deboka fra rundt 1400 st\xc3\xa5r navnet skrevet som Bi\xc3\xa6rnabudum, mens det i 1593 skrives Bi\xc3\xb8rneboe, som ble vanlig skrivem\xc3\xa5te i nyere tid._NEWLINE_Det er registrert to kulturminner p\xc3\xa5 g\xc3\xa5rden, n\xc3\xa6rmere bestemt to kokegroper som tilh\xc3\xb8rte ei bosetning. Disse er ikke datert.'